Ir-Regolament tal-Kummissjoni (KEE) Nru 3594/91
tal-11 ta' Diċembru 1991
dwar l-arranġamenti applikabbli għal prodotti agrikoli suġġetti għal kwantitajiet ta' riferenza u li joriġinaw fl-Istati Afrikani, tal-Karibew u tal-Paċifiku.
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 715/90 tal-5 ta' Marzu 1990 dwar arranġamenti applikabbli għal prodotti agrikoli u ċerti oġġetti li jirriżultaw mill-ipproċessar ta' prodotti agrikoli li joriġinaw fl-Istati Afrikani, tal-Karibew u tal-Paċifiku jew fil-pajjiżi u territorji barranin [1], skond kif emendat permezz tar-Regolament (KEE) Nru 523/91 [2], u b'mod partikolari l-Artikoli 16 u 27 tiegħu,
Billi l-Artikolu 16 tar-Regolament (KEE) Nru 715/90 jipprovdi għal ċerti prodotti agrikoli, koperti permezz ta' dak ir-Regolament u li joriġinaw f'dawk il-pajjiżi, ir-riduzzjoni progressiva, suġġetta għal kwantitajiet ta' riferenza u sorveljanza tal-komunità f'orarju stabbilit għad-dazji doganali;
Billi, dawn ir-riduzzjonijiet fid-dazji għandhom ikunu mqassma fuq l-istess perjodi u skond l-istess skeda kif stabbiliti fl-Att ta' Adeżjoni ta' Spanja u l-Portugall għall-istess prodotti importati minn dawn il-pajjiżi ġewwa l-Komunità kif kostitwiti fil-31 ta' Diċembru 1985;
Billi, ir-Regolament tal-Kummissjoni (KEE) Nru 3593/91 tal-11 ta' Diċembru 1991 li jabolixxi f'żewġ stadji ċerti dazji doganali applikabbli fil-kummerċ bejn il-Komunità ta' Għaxra u Spanja u l-Portugall bħala riżultat tal-ftehim tal-Mediterran [3] ibassar li d-dazji doganali li jifdal applikabbli għal prodotti minn Spanja u l-Portugall li għalihom it-tneħħija ta' tariffi tkompli wara l-1 ta' Jannar 1993 jiġu eliminati f'żewġ pagamenti indaqs fl-1 ta' Jannar 1992 u l-1 ta' Jannar 1993;
Billi l-istess konċessjoni għandha tingħata għall-istess prodotti li joriġinaw fl-Istati-ACP;
Billi bis-saħħa tar-Regolament tal-Kunsill (KEE) Nru 1820/87 tal-25 ta' Ġunju 1987 dwar l-applikazzjoni tad-Deċiżjoni Nru 2/87 tal-Kunsill tal-Ministri ta' l-ACP/KEE dwar l-implimentazzjoni bil-quddiem tal-Protokoll għat-Tielet Konvenzjoni ACP-KEE [4] bħala riżultat ta' l-Adeżjoni tar-Renju ta' Spanja u r-Repubblika Portugiża għall-Kominitajiet Ewropej, l-imsemmija kwantitajiet ta' riferenza għandhom japplikaw għal Spanja u l-Portugall;
Billi, sabiex ikun possibbli li l-awtoritajiet kompetenti ġewwa l-Kummissjoni jistabbilixxu karta tal-bilanċ annwali tal-kummerċ għal kull wieħed mill-prodotti u, jekk meħtieġ, sabiex jiġi applikat l-arranġament provdut fl-Artikolu 16(3) tar-Regolament hawn fuq imsemmi (KEE) Nru 715/90, dawn il-prodotti huma suġġetti għal sorveljanza statistika skond ir-Regolamenti tal-Kunsill (KEE) Nru 2658/87 [5], skond l-aħħar emendi permezz tar-Regolament tal-Kummissjoni (KEE) Nru 3537/91 [6], u (KEE) Nru 1736/75 [7];
Billi importazzjonijiet tal-prodotti partikolari huma magħmulin skond il-kwantitajiet ta' riferenza fuq livell tal-Komunità fi skeda pre-stabbilita, kif u meta l-prodotti jiddaħħli mill-awtoritajiet doganali għal ċirkolazzjoni libera; billi, għalhekk, hu xieraq li jiġu stabbiliti kwantitajiet ta' rifernza għal dawk il-prodotti elenkati fl-Anness;
Billi l-miżuri li jinsabu f'dan ir-Regolament huma konformi ma' l-opinjoni tal-Kumitat ta' Tmexxija dwar Frott u Ħxejjex,
ADOTTAT DAN IR-REGOLAMENT:
Artikolu 1
1. Importazzjonijiet ġewwa l-Komunità ta' ċerti prodotti li joriġinaw fl-Istati Afrikani, tal-Karibew u l-Paċifiku għandhom ikunu suġġetti għal kwantitajiet ta' riferenza u għal sorveljanza statistika.
Il-prodotti msemmija fl-ewwel subparagrafu, il-kodiċi NM tagħhom, il-perjodi ta' validità u l-livelli ta' kwantitajiet ta' riferenza huma stabbiliti fl-Anness.
2. Il-kwantitajiet għandhom jinħarġu skond il-kwantitajiet ta' riferenza kif u meta prodotti jiġu mdaħħla minn awtoritajiet doganali għal ċirkolazzjoni libera u akkumpanjati minn ċertifikat ta' ċirkolazzjoni. Jekk iċ-ċertifikat ta' ċirkolazzjoni jintbagħat a posteriori, l-oġġetti għandhom ikunu maħruġa skond il-kwantità ta' riferenza korrispondenti fil-ħin meta l-oġġetti jitpoġġew għal ċirkolazzjoni libera.
Il-limitu li għalih il-kwantitajiet ta' riferenza jkunu użati jiġi stabbilit fuq livell ta' Komunità fuq il-bażi tal-importazzjonijiet maħruġa skond dawn bil-mod kif imfisser fl-ewwel subparagrafu, kif komunikat lill-Uffiċċju ta' l-Istatistika tal-Komunitajiet Ewropej fit-tħaddim tar-Regolamenti (KEE) Nru 2658/87 u (KEE) Nru 1736/75.
Artikolu 2
L-Istati Membri u l-Kummissjoni għandhom jikkoperaw bis-sħiħ sabiex jassiguraw li dan ir-Regolament jiġi osservat.
Artikolu 3
Dan ir-Regolament għandu jidħol fis-seħħ fl-1 ta' Jannar 1992. Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, il-11 ta' Diċembru 1991.